LidanRubinov/Halacha-QA huggingface dataset:
שאלה: דין מזונות לאשתו: כתב החו"מ (אבן העזר סימן ע סקי"ב) על הרמ"א שלפי רבינו אליהו להשכיר עצמו ליתן לה מזונות, שאף מי שיש לו ליתן לה מזונות בצמצום, חייב לעבוד כדי לתת לה לפי כבודה, שהרי כתב ואנא אפלח ואוקיר. והנה לעיל (סק"ג) כתב החו"מ שעני שאין לו לאכול אלא פת חריבה אינו חייב לתת לאשתו יותר ממה שהוא אוכל, ואילו כאן משמע שאפילו עני גמור חייב לעבוד כדי לתת לה לפי כבודה. וחשבתי, אולי דמעיקר דין חיוב מזונות עני אינו חייב לתת לאשתו לפי כבודה אלא היא מגלגלת עמו, אבל לפי רבינו אליהו הוא חייב לעבוד כדי לתת לפי כבודה מאחר שהתחייב עצמו בכתובה במה שכתב ואנא אוקיר ואיזון, וזה דין צדדי ואינו משום חיוב מזונות. גם בב"ש (סק"ח) מציין לדברי הח"מ, אך הוא השמיט שמיירי כשיכול לתת לה בצמצום. ואפשר דלדעתו מיירי בעני גמור, ובכה"ג חייב לעבוד כדי לתת לה לפי כבודה, אך אם יכול לתת לה בצמצום אע"פ שאינו לפי כבודה סגי, וזה תואם עם מש"כ לעיל (סק"ב) שאם אין לו אינו חייב לתת לפי מה שבני משפחתה אוכלים אלא בצמצום, או אפשר שכוונתו כמ"ש הח"מ שחייב לעבוד כדי לתת לה לפי כבודה, והביאור כנ"ל שאף שכתב הב"ש שעני אינו חייב לתת לה לפי כבודה, היינו מדין חיוב מזונות שמוטל עליו, ומ"מ כיון שהתחייב עצמו בכתובה לתת לה לפי כבודה משו"ה חייב להשכיר עצמו כפועל ליתן לה לפי כבודה לפי רבינו אליהו, מה דעתכם בענין סברה זו?
תשובה: לאחר דיון עם ראש הכולל וחברי הכולל הועלו מספר תירוצים לשאלתך. א. בסק"ג מדבר הח"מ על דברי המחבר ואילו בס"ק יב מדבר על דברי הרמ"א, וע"כ אין סתירה כלל. ביתר ביאור - השו"ע אינו סובר את רבינו אליהו שאדם יכול לשעבד את גופו לצורך ת חוב, שהרי בחו"מ סימן צז סעיף טו כתב שאדם לא יכול להתנות שאם לא ישלם חובו יאסרו אותו ומקור הדברים בתשובת הריב"ש שלומד זאת מפועל שיכול לחזור בו בחצי היום ואפילו התנה שלא יחזור תנאו בטל   "עבדי הם ולא עבדים לעבדים". ומבואר שם בסמ"ע ס"ק נז שהטעם שאדם אינו מחויב להשכיר עצמו בכדי לפרוע חוב הוא אותו טעם - "עבדי הם ולא עבדים לעבדים". ועל כן הוא הדין אם אדם יתנה שישכיר עצמו לא מועיל התנאי. דבר זה משמע גם באמרי בינה הלכות גביית חוב סימן ב. כבר נדחה תירוץ זה שהב"י באבן העזר כתב בפירוש שנוהגים כרבינו אליהו אף שלא פסק כן בשו"ע, ומלבד זאת כתב השטמ"ק (כתובות סג) שרבינו אליהו מדבר אך ורק בכתובת אשה, ומסכים שבשאר חובות לא מועיל תנאי לחייבו להשכיר עצמו. ועל כן אין להוכיח מחושן המשפט שהשו"ע חולק על הרמ"א בפסיקה כרבינו אליהו. ב. הרב כלאב תירץ שבס"ק ג מדובר כשאין עבודה, או מדבר על כך שאם לכל הפחות זן בפת ומלח אינו צריך לגרשה. ובס"ק יב מדבר על רבינו אליהו שכיון שהתחייב גם להוקיר את אשתו צריך לעבוד על מנת לתת לה יותר מעיקר דין המזונות, כי כך חייב עצמו, ובעצם זה הכיוון שאתה מציע. בכבוד רב הרב אברהם זרביב
שאלה: מתי נשלב ידיים?: לדאבוני בתקופה שלאחר הגירוש התמסמסה לחלוטין כל העוצמה שנצברה בתקופת המאבק, ובמקום שיופנו כל האנרגיות לחיזוק המחנה לקראת הבאות, הרי שנכנסנו לסחרור של "סכינאות פנימית" והעצמת מחלוקות בדבר דרך המאבק בגזירת ההתנתקות. מקריאת חלק מתשובות הרבנים המשיבים באתר עולה כי ההנהגה הרוחנית ממשיכה לראות במדינה את ביטוי רצונו של הקב"ה למתן ריבונות לעם ישראל על א"י ולכן את המאבק יש לנהל כנגד הממשל המזיק והמרשיע, אך בשום פנים ואופן אין להשמיץ ולחרף את המדינה. ובכן מדוע אין קריאה גורפת של הרבנים לעצור את הסחף ולאסור ואף למנוע ביזוי וגידוף של מדינת ישראל באתרים ובעיתונות, האם העובדה שאין כל התגייסות רחבה למאבק בצווי הגירוש של היהודים מהגבעות אינה מצביעה על התפוררות וחוסר הנהגה? האם לא הגיע הזמן להפסיק כבר להתקוטט על הסרבנות מלפני שנה וחצי ובמקום זה להערך ברצינות תוך הפקת לקחים להמשך, האין זו איוולת שלא לגשר על חילוקי דעות הנוגעות לכל היותר לעשרה אחוזים ממשנתנו האידיאולוגית כאשר על תשעים האחוזים ישנה הסכמה גורפת, האם הרבנים אינם חשים כי בידם הדבר?
תשובה: אכן אנו מיחלים שתיהיה לנו הנהגה תורנית מאוחדת שתיהיה מקובלת על הצבור שלנו. אך היא לא תבנה מכך שנתלונן על זה שהיא לא קמה, אלא שנגדל מתוכינו גדולים שיהיו משכמם ומעלה והכל יכירו בגדלותם. דומני כי יש כבר תהליך כזה של התפתחות של כוחות תורניים שיהיו לגדולי תורה ויוכלו להנהיג את הצבור.
שאלה: שימוש במחבת חלבי למאכלי בשר: יש לנו מחבת טפלון פרווה. בטעות, הכנו בו בלינצ ס עם חלב והפכנו אותו לחלבי. המחבת, בכל מקרה, משמש מעתה ואילך רק לטיגון פרווה. 1. האם ניתן להמשיך ולטגן בו בצל או רוטב פרווה, אך לאכול את אלה (ואף לבשל אותם) עם מאכלי בשר? 2. האם ניתן להחזיר את המחבת למצבו הקודם, קרי פרווה (כדי שיוכל לשמש לטיגון רטבים למאכלי בשר או חלב)?
תשובה: א. בצל אסור לטגן בתוכו ע"מ לאכול בצל זה עם בשר, אך שאר דברי פרווה מותר. ב. אפשר להכשיר אותו ע"י ליבון קל.
שאלה: נתינת כשרות מחייבת: האם לתעודת כשרות יש מעמד של עד אחד באיסורין, דהיינו, שהרב שחתם על תעודת הכשרות כאילו מעיד שהאוכל הזה כשר, האם משמעות הדבר שכל דבר בהכשר רבנות הוא אכן כשר, וכל ההידורים השונים הם כשמם - הידורים, או שכשר פירושו דבר אחר? אני שואל משום ששמעתי על מספר רבנים שאומרים לתלמידיהם שלא לאכול מכשרויות מסויימות, משום שהאוכל שם אינו כשר באמת. האם במקום שיש תעודת כשרות מקורית, אני צריך לברר מהם נהלי הכשרות של אותו נותן כשרות, ולרדת לעומקה של הלכה אם נהלים אלו מספיקים, או שמעיקר הדין, כל הרבנים המכשירים חושבים שמה שהם נותנים הוא אכן כשר, אלא שיש מקום להידורים מסויימים, אני עצמי משתדל להדר בכשרות, אבל אני שואל על עיקר הדין.
תשובה: עד אחד נאמן באיסורין, והוא הדין בעניין תעודת כשרות. אלא שיש לפעמים בעיות, והעד האחד כבר אינו נאמן בנושא זה, ואותם רבנים אומרים כנראה מתוך ידיעה שיש בעיה באותה כשרות, ולכן הכלל "עד אחד באיסורין" אינו חל. בנוסף, יש דרגות בכשרות, שיש כשרויות שהן טובות רק לחלק משיטות הפוסקים, ויש כשרויות שהן טובות לכל שיטות הפוסקים.
שאלה: התחייבות למוסד בשכר לימוד : נרשמתי למוסד אקדמי, שבתקנון שכר הלימוד שלו יש חוק שאומר שבמידה תלמיד התחיל ללמוד במוסד, גם אם יפרוש לאחר זמן קצר מאוד יחוייב ב30 משכר הלימוד המלא. פרשתי מהמוסד הזה, אך את מרבית הסכום שילמתי ממילא, אבל ישנו סכום נוסף שאותו הם תובעים ממני. האם אני יכול להשתמט מלשלם סכום זה, שכן מבחינת הערך הממוני לימודיי שם שהיו פחות מחודש וודאי שלא שווים את הסכום, והוא לא מומש מבחינת מה שקיבלתי מהם, שכן שילמתי או מכיון שעל דעת זה נרשמתי אני מחוייב בתנאי?
תשובה: אתה צריך לשלם את מה שהתחייבת, מפני שההתחייבות שלך לשלם להם היא הקובעת, אף-על-פי שלא קיבלת תמורה השווה לסכום אותו תשלם.
שאלה: גילוח הראש בסכין: יש לי קרחת, ואני מסתפר מידי כמה ימים עם מכונה על מספר 0. האם מותר לגלח את הראש בלבד (לא את הפנים) עם סכין גילוח?
תשובה: את כל הראש מותר חוץ ממקום הפיאות.
שאלה: לצאת עם בחור שיש לו פטור?: אני בת 21, וקבלתי הצעה - בחור בגילי בישיבה גבוהה שלא עשה צבא, יש לו פטור מסיבות בריאותיות. ועד כמה שידוע לי, הוא לא ניסה להתנדב לצבא, אלא נשאר בישיבה. האם לקבל הצעה כזו, איך יוכל לענות לילדיו אם ח"ו לא ירצו לשרת מסיבות שונות בהגיעם לגיל?
תשובה: אם הסיבה הבריאותית שבגללה הבחור פטור מהצבא לא מפריעה לך, איני רואה כל מניעה מלקבל הצעה זו. ככל שהוא ילמד יותר תורה בישיבה גבוהה, כן יוכל לחנך יותר טוב את ילדיו לתורה ולמצות וגם לחנך לשרת את העם בצבא.
שאלה: להחזיר בתשובה במצב כזה?: אני סטודנטית שלומדת במוסד שאינו דתי כבר שנה שניה. ברוך ה זכיתי לפני שנתיים להתחזק בעבודת ה, ואני משתדלת לעסוק מעט בפעילויות קירוב במקום לימודי, אולם, לצערי, בשבוע האחרון נקלעתי לדיון על היהדות, ולפתע גיליתי שיש לי עוד הרבה מה לחזק באמונה שלי, אני אפילו מרגישה שזה קצת ערער אותי וגרם לי לחשוב שאולי אני לא עושה דברים מספיק באופן אמיתי. איך אני יכולה לנסות לקרב אנשים אחרים כשאני בעצמי עוד כ"כ קטנה, והאם לא עדיף להישאר בשלב של אמונה תמימה, ולא להכנס בכלל לדיונים שכאלה?
תשובה: בדרך כלל בירורים הם דבר טוב. קשה לבנות היום על אמונה תמימה על אמונה שאין בה בירור מתמיד של תוכן האמונה. כך שאם את יכולה להשתמש בויכוחים אלו בכדי לחזק אצלך את ציורי האמונה זה טוב. לאחר ויכוח שהרגשת קצת "תקועה" תלכי לברר בספרים או תשאלי תלמידי חכמים על השאלות שנשארות פתוחות. אולם אם את מרגישה שאמונתך נסדקת אזי עדיף להמנע מכך עד שאת תרגישי יותר בטוחה בעצמך. יתכן שהשלב שבו את תוכלי להגביר את ההשפעה שלך זה לאחר שתקימי בית. ברגע שתתחתני זה יכניס יציבות ועומק בכל מה שאת עושה. בכל מקרה את צריכה להמשיך ללמוד בנושאי אמונה. בעזרת ה' יהיה לך ילדים שגם הם עלולים לשאול אותך שאלות. האם גם אז תעדיפי שלא לדבר איתם?.
שאלה: קמח כוסמין של ימינו: ראיתי שיש הבדל שבין כוסמת לכוסמין, כאשר כוסמת היא אחד מחמשת מיני דגן שאינו מצוי כמעט אצלנו, ואילו כוסמין הוא מין קטניות. האם קמח כוסמין שנמכר בשם זה כיום הוא אינו מחמשת מיני דגן ולכן ברכת מאפיו (לחם ועוגות) שהכל, ומותר לאוכלי קטניות להשתמש בו בפסח?
תשובה: בנושא זה כתב ר' פנחס קהתי בשם הרב אונטרמן, שכוסמת וכוסמין הם שני דברים שונים. להרחבה בנושא זה עיין בפירוש המשניות לר' פנחס קהתי, בתחילת מסכת חלה.
שאלה: חשש להנאה מגזל: אני עובדת במקום שלאחרונה קבע בית המשפט, כי בעליו נטל לכאורה שלא כדין כסף מחברה אחרת שבה הוא רק שותף, והעבירם לחברה שלנו, שהיא גרעונית. מדובר בפסיקה ראשונית לצורך קביעה כי יש עילה לתביעה ומינוי מנהל מטעם בית המשפט, ולא בהכרעה סופית. עם זאת ברור כי ללא כספים אלו שלכאורה נגנבו מהשותף בחברה האחרת, לא ניתן היה להחזיק את החברה שבה אני עובדת, ולשלם משכורות. עולה השאלה האם המשכורת שאני מקבלת מהווה הנאה מגזל, האם כך הדבר? במקרה שכן, האם עלי להקפיא את השימוש במשכורתי עד לגזר הדין הסופי שיקבע האם היה כאן גזל? האם אני יכולה לפטור את עצמי מהשאלה הזו, כיוון שהכרעת השופט התבססה על החוק החילוני ולא על ההלכה, והאם ככלל מותר לאדם להמשיך לעבוד בחברה, גם לאחר שנודע לו שהבעלים חשוד בגזל?
תשובה: גזל נקנה לגזלן בשינוי רשות ויאוש, ויש להניח שהנגזל התייאש. מסיבה זו את יכולה להשתמש בכסף, אבל אין זה פוטר את בעל החברה מלהחזיר את הסכום אותו הוא גזל.
שאלה: להחזיר בתשובה את הורי: אני ילד למשפחה חילונית, ב"ה חזרתי בתשובה אבל אני מרגיש שהיא לא שלמה, איך אני יכול להתחזק בלי לפגוע בהורים (ההורים לא ממש מרוצים מזה), ואיך אני יכול לקרב את ההורים לדת?
תשובה: משמח לשמוע שאתה חזרת בתשובה. למרות שהוריך לא מרוצים. כדי שתוכל להתקדם בדרך התשובה אתה צריך למצוא מי שידריך אותך איך לקיים מצות. וכאשר אתה תתחזק בקיום המצות זה ישפיע גם על הוריך. הייתי שמח לשמוע מה עורר אותך לשוב בתשובה. וממי אתה מקבל הדרכה איך להתקרב לדת. האם אתה לומד בבית ספר דתי?.
שאלה: בעיה בפעילות חינוכית?: ראיתי במוסד חינוכי לא דתי, שקיימו פעילות מאוד יפה לילדים, הילדים ישבו במעגל, ובאמצע הודלק נר. כל ילד התבקש להגיד בתחילה מה הוא רוצה לקבל מהאור של הנר. לדוגמא - "הייתי רוצה לקבל יכולת לא להתעצבן מהר" וכו. לאחר מכן התבקשו הילדים להגיד מה הם רוצים לזרוק לאש, לדוג : "הייתי רוצה לזרוק את המריבה שהיתה לי היום עם החבר", הנר למעשה היה כלי עזר שיצר עניין בפעילות ודירבן את הילדים להיפתח ולהביע רגשות אמיתיים. רציתי לקיים את הפעילות בעצמי (אני עובדת עם נוער), אמנם התלבטתי האם אין כאן מסר סמוי, שהוא הפוך מעבודת ה ח"ו. כלומר, אולי יש כאן התייחסות למעין כח שיש בנר, במקום לבקש דברים מהקב"ה, אמנם, פעילות כזו בלי הנר תאבד מיעילותה ויחודה, רציתי לשמוע את דעת הרב בנושא.
תשובה: לדעתי את יכולה לעשות פעילות זו. את יכולה להיות גורם מתווך ולהסביר לקבוצה לאחר הפעילות שאין בנר כוח אלא הוא רק מעורר אותנו לעשות עבודה אישית פנימית. מעבר לכך כל עבודתו היא מתוך עמידה אל מול ה'. ה' הוא בעל הכוחות והוא יכול לטהר ליבנו לעובדו ולקדש אותנו.
שאלה: תפילה למשכים קום: אני קם כל בוקר מוקדם לעבודה, טרם זמן תפילין וציצית, האם אני יכול להתפלל עד "ישתבח" ללא טלית ותפילין, לעשות הפסקה, לשתות קפה ולסוע לעבודה, לשם כבר אני מגיע בזמן וגם יש מניין, ולהניח טלית ותפילין ולהמשיך מ"יוצר", או שאני יכול להתפלל את כל התפילה עם טלית ותפילין, ובעבודה רק להניח תפילין ולקרוא "קריאת שמע" - "שמע", "ואהבת", "והיה" "ויאמר"?
תשובה: תתפלל עד ברוך שאמר וכשתגיע למקום עבודתך תמשיך משם ואילך במנין.
שאלה: להתפלל ליד שיער כלב: יש לי כלב ששערותיו נושרות באופן קבוע ונדבקות אל הבגדים, האם מותר להתפלל ולברך כאשר הבגדים שלי מלאים בשערות כלבים שנוגעות בעור שלי ממש?
תשובה: לא נראה לי שיש עם זה בעיה (ודרך אגב בעצם גידול כלב בבית יש עם זה בעיה).
שאלה: השתתפות בשמחה שיסודה באיסור: במשפחתי אשה רווקה הרתה בהפריה מלאכותית. לאחר שילדה היא החליטה לעשות מסיבה והזמינה אותי. אני מתלבט האם בהליכתי לשם אין משום נתינת לגיטימציה לתופעה, והאם יש הבדל בין ברית לזבד הבת?
תשובה: אל תלך למסיבה זו, מפני שזהו מעשה היכול ליצור בעיות הלכתיות סבוכות, ואין לתת לגיטימציה למעשים אלו.
שאלה: בר מצווה לפני פסח: בני נולד ביג ניסן והשנה יהיה בן 13, אנו מעוניינים לחגוג את בר המצווה במקומות המותרים בספירת העומר. האם בתאריך בו נולד צריך לציין או לחגוג משהו בכל מקרה ואם כן מה, והאם הוא צריך ללמוד לקריאת פרשה בתורה לשבת פסח אם אנו מקדימים או מאחרים את ציון האירוע?
תשובה: עיקר המסיבת הודיה לה' צריך להיעשות ביום הבר מצוה ממש, ולכן טוב שיכין את הפרשה של פסח או של שבת חוה"מ.
שאלה: אין בן זוג מושלם!: יש כיום תופעה רחבה מאד של רווקים ורווקות שמחפשים שנים את בן בת זוגם עד שמוצאים, מניסיוני ואחרי התייעצות עם הרבה חברים, הגעתי למסקנה שהסיבה העיקרית היא שבדרך כלל מחפשים את בן בת הזוג המושלם, האביר על סוס הלבן, או לחילופין, האשה המושלמת. זו חלום שכל כך הרבה צעירים וצעירות חיים בו ואז עוברים כמה שנים, קולטים את המציאות ואז מצליחים להתחתן. לפי דעתי אם היו מעלים את הנושא הזה ומחנכים לא להיגרר אחרי האשליה הזאת היה נחסך המון עוגמת נפש ולבבות שבורים, והיו פחות רווקים ות בני 26,27,28 וכו. אם הרב חושב שאני טועה, אשמח לשמוע. אם לא, אני לא מבין למה לא צועקים את זה מעל כל במה אפשרית (ויש הרבה.), אין ספק שהמצב היום בלתי נסבל, נראה לי שזה בעיקר עניין של חינוך.
תשובה: טוב שהעלת את הנושא. ונקווה שהקוראים הנוגעים בדבר יפנימו את הדברים. ויתנהגו בהתאם.
שאלה: את מי לכבד יותר?: בחטיבה שבה אני לומד אנו לומדים ביחד עם הישיבה, צוות המורים שונה אבל כל מערך הניהול אותו הדבר, את מי אני צריך לכבד יותר, את ראש הישיבה שהוא תלמיד חכם עצום, או למנהל החטיבה שהוא תלמיד חכם אבל קצת מתחתיו?
תשובה: את שניהם, כי כל תלמיד חכם יש לכבד.
שאלה: חתונה נוספת: אני וארוסתי מתכוונים להתחתן בע"ה בשנה הקרובה ברבנות. האם אפשר לקיים טקס נישואים נוסף כשנה לאחר מכן (חתונה משפחתית)?
תשובה: אפשר לעשות מסיבה, רק שלא יהיו בזה סממנים של חתונה אמיתית על-פי ההלכה, כגון: ברכות, חופה ונתינת טבעת.
שאלה: דעות לא שגרתיות: הוריי חינכו אותי לחשוב בדרך עצמאית, ויש לי דעות עצמאיות משלי שלפעמים מאוד שונות מהדעות המקובלות. אינני חושבת (או יותר נכון מקווה) שדעותיי גובלות בכפירה. האם אני צריכה להתאים עצמי לכלל או שמותר שיהיו לי דעות משל עצמי?
תשובה: מותר לך להיות עצמאית. אך עליך לבחון תמיד את עצמך אם הדעות שלך תואמות לדרכה של תורה. וגם לבחון האם הם לא מדי חריגות. כי חכמים הדריכו אותנו "איזה דרך ישרה שיבור לו האדם כל שהיא תפארת לעושיה ותפארת לו מן האדם". כלומר הבחינה אם הדרך ישרה, בין היתר, היא האם גם האנשים חושבים שזו דרך ישרה.
שאלה: ערכת קפה שהשתמשו בה בשבת: הרב התיר להשתמש בערכת קפה של חילוני. האם אין לחשוש שהוא השתמש בה בשבת, ומה הדין כשאני יודע שהוא השתמש בה בשבת?
תשובה: אין להשתמש לכתחילה בפינג'ן הזה, אבל אם כבר הרתיחו מים ומזגו לו, אין לאסור את שתיית הקפה, משום שזה רק מים.
שאלה: איך אברהם השביע את אליעזר?: כיצד אברהם השביע את אלעזר בזמן שאלעזר נגע בברית של אברהם, הרי אסור לומר את שם ה בזמן נגיעה במקומות המכוסים?
תשובה: אין צריך לומר שאליעזר נגע ממש במילתו של אברהם אבינו אלא הוא נגע בבגד שכיסה את אברהם אבינו.
שאלה: תפקידי הרב בעם ישראל: מהם תפקידי הרב בציבור והאם יש שוני בין התפקידים בעבר לבין ימינו, וממה נובע שינוי זה, האם הנהגת הרב צריכה להיות כהנהגת המלך בעם ישראל או יותר בתחום ההלכתי מאשר בהנהגתי?
תשובה: זו שאלה כבדה בשביל תשובה "על רגל אחת". כעת יצא ספר "שררה שהיא עבדות" מאת הרב לוונטהל, העוסק בנושא זה, ומשם אפשר ללמוד על כל צדדי הנושא.
שאלה: מעלית שבת ביום כיפור: האם מותר להשתמש במעלית שבת ביום כיפור?
תשובה: דין יום כיפור לעניין זה כמו דין שבת ומותר להשתמש ביום כיפור במעלית המותרת להשתמש בשבת.
שאלה: זריקת אבנים כהגנה מערבים: בשבת ערבים זרקו עלינו אבנים. חבריי פשוט לקחו אבנים והחזירו לזורקים. האם הם עשו דבר מותר, ואם לא מה היו מצריכים לעשות?
תשובה: זו פעולת תגמול הגנתית, ולכן זה מותר.
שאלה: חומוס כשר גם לרב אליהו?: לדעת הרה"ג מרדכי אליהו שליט"א שאסר אכילת חומוס בגלל בישולי עכו"ם, ראיתי לאחרונה חומוס של "סלטי מיקי" שכתוב עליו בישול ישראל גם לפי שיטת הבית יוסף, האם הכשר זה מעיד כי אפשר לאכול מחומוס זה גם לדעת הרב אליהו?
תשובה: אם הכשר זה הוא הכשר אמין אז נראה שכן.
שאלה: מספר הקנים ב"למנצח בנגינות" ובחנוכיה: מספר הקנים של החנוכיה שאנו מדליקים הם ח נרות ללא שמש, אך בציורי המנורה שבבתי הכנסת ובסידורים שמזמור "למנצח בנגינות." יש ו קנים ללא שמש. מה ההבדל בין שתי המנורות ואם זו אותה מנורה אז למה השוני?
תשובה: במקדש היתה מנורה בעלת שבעה קנים ולזכרה מצוירת המנורה בבתי כנסת. אך בחנוכה אנו מדליקים במנורה בעלת שמונה קנים (מלבד השמש) לזכר הנס שהיה שמונה ימים.
שאלה: פסולי עדות בחופה: מי הם הפסולים לעדות בחופה?
תשובה: בשאלה זו יש פרטים רבים מאוד, שנכתבו בעיקר במשנה סנהדרין פרק שלישי ובגמרא. פרטי הדינים להלכה מרוכזים בשולחן ערוך חושן המשפט סימנים לג-לז. באופן כללי יש מספר סוגים של פסולי עדות, השניים המרכזיים הם פסול קירבה ופסול רשעה. פסול קירבה הכוונה היא, לאנשים שהם קרובי משפחה לזוג.פסול רשעה הכוונה לאנשים, שאו אינם כשרים מבחינה ממונית, או עברו עבירות. לכן לכתחילה יש לבחור שני אנשים כשרים שומרי תורה ומצוות שאינם קרובי משפחה כלל. אך כאמור יש בזה הרבה מאוד פרטים וחילוקי דינים, ולשאלות ספציפיות יש לשאול רב שמבין בעניינים אלו. הרב עשהאל שמלצר
שאלה: ישיבה מעורבת בהופעה: אני מאוד רוצה ללכת להופעה של אברהם פריד. ההופעה תתקיים במקום בו כל הנוכחים יושבים על מקומותיהם ואין ריקודים, אך הישיבה אינה נפרדת. האם מותר לי ללכת, והאם אשתי יכולה ללכת עם חברה?
תשובה: אשתך יכולה ללכת עם חברה.
שאלה: חוסר ההגינות באשה סוטה?: בעיני ישנו חוסר הגינות מסוים בנושא אשה סוטה, מדוע אין מושג של גבר סוטה, למה אשה החושדת בבעלה לא יכולה לקחת אותו לכהן לשתות מים מאוררים?
תשובה: גבר שזנה עם אשת איש נידון כמוה. גם אם זנה עם פנויה הוא עבר עברה חמורה הן כלפי שמים והן כלפי אשתו ויש סנקציות על כך. יש הבדל מהותי בין גבר לאישה. גבר רשאי מעיקר הדין לשאת שתי נשים אישה אינה יכולה להינשא לשני גברים בו זמנית. כל גישתה של האישה למשפחה ולאהבה שונה זו של הגבר.
שאלה: לימודי תאטרון במכללה חילונית: כבר הרבה זמן שאני מתלבטת בשאלה מה ללכת ללמוד, אני מוכשרת ומעוניינת ללמוד תיאטרון, התחלתי לפני כמה חודשים ללמוד לימודים אקדמיים במסלול אחר ואני כל הזמן מרגישה שאני מפספסת בזה שאני לא לומדת דרמה, ואני חושבת לעבור בשנה הבאה ללימודי דרמה. אני אישה נשואה ולכן אני לא יכולה ללמוד תאטרון במכללה דתית כי המסגרת עמוסה מאוד אפילו לרווקות ובטח שלנשואות, מדובר בלימודים בכל יום עד שעות הערב ולפעמים גם מעבר לכך, מה עוד שאני גרה במרחק שעה נסיעה מהמכללה ואין לי אפשרות לעבור דירה למקום קרוב יותר. האם אני יכולה ללמוד במוסד חילוני שבו מן הסתם יהיו לי מורים בנים, וילמדו איתי סטודנטים בנים שאצטרך להציג בפניהם?
תשובה: לדעתי הלימודים שם לא יתאמו את אורח-החיים הדתי, ויותר חשוב לשמור על קדושה מאשר ללמוד תיאטרון.
שאלה: חיתוך שקית הטישו: בשבת רציתי לחתוך שקית של נייר טישו. לשם כך ניקבתי מספר חורים בשקית ברצף ואחר כך קרעתי את הרווח שבינהם, באותה צורה שבה חותכים נייר טואלט. האם עברתי על איסור מחתך, ומה דין נייר הטישו?
תשובה: היה עדיף שהיית קורע את שקית נייר הטישו בצורה גסה.
שאלה: שיער המהווה חציצה בתפילין: האם ג ל שמקשה את השיער מהווה חציצה לתפילין? ומה לגבי מוס לשיער שרק מעצב ולא מקשה, וכן מה לגבי שמן, שיער רטוב ממים ורסטות (כמו צמות בשיער רק עם יותר קשרים)?
תשובה: ג'ל ומוס נעשים חלק אינטגרלי מהשיער ולכן אינם חוצצים, אבל קשרים חוצצים.
שאלה: קבורת יוסף הצדיק בשכם: ידוע שיוסף הצדיק קבור בשכם, העלו את עצמותיו ממצרים לא"י וקברו אותו בשכם, למה דווקא בשכם, הרי יותר הגיוני ופשוט לקבור את עצמותיו מיד כשעמ"י נכנס לא"י, יותר דרומית לשכם, האם יש סיבה לכך שנקבר דווקא שם?
תשובה: יעקב אבינו מבקש מיוסף שיקבור אותו בארץ ישראל ואומר לו "ואני נתתי לך שכם אחד על אחיך אשר לקחתי מיד האמרי בחרבי ובקשתי" (בראשית מח כב) ומסביר רש"י: "ואני נתתי לך - לפי שאתה טורח להתעסק בקבורתי, וגם אני נתתי לך נחלה שתקבר בה, ואי זו, זו שכם, שנאמר (יהושע כד לב) ואת עצמות יוסף אשר העלו בני ישראל ממצרים קברו בשכם. שכם אחד על אחיך - שכם ממש, היא תהיה לך חלק אחד יתירה על אחיך." מכאן שיוסף קיבל את שכם לנחלה כשכר על קבורת יעקב ולכן נקבר שם בנחלתו.
שאלה: צריך לבקש סליחה?: שמעתי את אחד המתפללים מדבר על שליח ציבור בצורה ממש גסה, השבתי לו שאסור לדבר כך ועוד בשבת בבית הכנסת, הוא התחיל לצעוק עלי ו"לרדת" עלי, בגלל שאני חוזר בתשובה הוא אמר לי שאני לא יודע כלום, והתפתח ויכוח. האם אני צריך לבקש ממנו סליחה אחרי מה שקרה, וכן בגלל שבעקבות המקרה הזה הוא פוגע בי כל פעם שאני עובר לידו?
תשובה: אתה נוהג במנהג חסידות בכך שאתה מן הנעלבים ואינם עולבים. אולם לבקש ממנו סליחה בודאי שלא, וכי אתה פגעת בו? אם הערת לו על מעשיו בצורה שביישה אותו אזי רק על כך אתה צריך לבקש ממנו סליחה. במקום שאדם לא צריך לבקש סליחה והוא מבקש אין בכך תיקון החברה. כך אנשים גסים מתרגלים להמשיך בגסותם. התורה לא מתכונית שהצדיק יעשה דברים מוזרים ויקח על עצמו אחריות שאינה שלו.
שאלה: אופנוע כלי מסוכן?: אני שוקל לרכוש קטנוע ואני נהג מאוד זהיר, האם לפי התורה זה כלי רכב שהוא לא מומלץ בגלל שזה כלי יחסית מסוכן?
תשובה: יש להבחין בין כלי רכב מסוכן לבין נהג מסוכן. למיטב ידיעתי הקטנוע משמש ככלי תחבורה בכל העולם, ולא רואים אותו ככלי רכב מסוכן במיוחד. מי שיוצר את הסיכון הוא הנהג שלא נוהג בזהירות, ולכן אם הנך נוהג בזהירות, אין צורך להמנע מקניית קטנוע.
שאלה: הגומל לאחר הרדמה חלקית: האם לאחר ניתוח קל בהרדמה חלקית (חצי גוף תחתון) יש לברך הגומל?
תשובה: יש לברך הגומל, משום שסוף סוף זהו ניתוח.
שאלה: הרגש בעבודת ה: איזה ספר מומלץ ללמוד עם בחור דתי שכלתני וספקני מאוד, שמתעניין במהותו וחשיבותו של הרגש ותפקידו בעבודת ה?
תשובה: ניתן ללמוד מתוך ספר "עין איה" או לחילופין מתוך ספר המתבונן על מידות כגון ספר "מוסר אביך".
שאלה: תיקון הרצון הרע בלבד?: שמעתי שיעור של הרב על הקדמה לאורות התשובה, הרב הסביר את ההגיון של האפשרות ל תשובה, שם אמר שהמעשה אותו עשה האדם היה בכל מקרה נעשה ע"י ההשגחה האלוקית, וכל מה שנותר לנו לתקן זה את הרצון הרע שהיה לנו לעשיית המעשה, ולכן ה תשובה היא אפשרית. אם כן, מדוע הרמב"ם פוסק שיש צורך בתיקון המעשה בפועל בעבירות שבין אדם לחבירו, והאם נאמר שהחיילים שגירשו יהודים צריכים אך ורק לתקן את רצונם הרע שהרי הגירוש היה נעשה בלאו הכי? אשמח להסבר נוסף בנוגע ליסוד זה.
תשובה: הערתך יפה ונכונה. כי אכן בדברים שבן אדם לחברו ויש ביד האדם לתקן מוטל עליו לתקן את אשר קלקל. וכל עוד לא תיקן אין זו תשובה. וכן הדברים לגבי החיילים שגרשו עליהם לפייס ולפצות את המגורשים. אך כאשר הדבר יצא מידו של האדם ואין לו יכולת לתקן. אז יש לומר כי זה היה נעשה כי הכל מכוון על ידי ההשגחה.
שאלה: לצאת "ברכוש גדול" מהחמות: בכל פעם שאנו מגיעים לבית הורי בעלי, חמותי מראה לי חפצים שונים בביתה, ומציעה לי לקחתם במתנה, אני מסרבת שוב ושוב, אבל בשלב מסויים נשברת (לא נעים), ומתחילה לקחת. בסופו של דבר - אנו יוצאים משם "ברכוש גדול", ואני נתקעת עם עשרות חפצים שהם בעלי ערך סנטימנטלי (לחמותי), אבל לי - אין כל שימוש בהם. לדוגמה השלל מהביקור האחרון: סט סכו"ם מתקן עומד, וחמותי בקשה שנשתמש בו כשהיא תגיע לביקור. מה לעשות?
תשובה: בעייתך מצויה. את לא חייבת לקחת את החפצים. ותסרבי בנימוס.
שאלה: ציבור ללא מניין לאחר תפילת עמידה: לציבור בבית הכנסת היה חסר מניין וסיימו כולם תפילת עמידה, לפתע נכנס מתפלל עשירי : 1. האם הוא יכול להתחיל תפילת עמידה מיד כדי שכולם ישמעו ממנו קדושה, או שחייב לומר את המזמורים ברוך שאמר, אשרי וישתבח? 2. האם יכול להתחיל "חזרת ש"ץ" מתפלל אחר שכבר סיים תפילת עמידה והתחיל מקצת מזמורים שאחרי (אשרי, ובא לציון)? 3. מדוע כשמגיע מתפלל לתפילת ערבית, שלא שמע שהחזן מכריז "ברכו את ה המבורך" צריך לומר זאת בעצמו לפני 10 מתפללים אחרים?
תשובה: 1. לא, מפני שצריך לסמוך גאולה לתפילה. 2. אי-אפשר לעשות חזרת הש"ץ. 3. הוא לא צריך לומר זאת בעצמו, אלא הש"ץ אומר תמיד "ברכו" בסוף תפילת ערבית בשביל המאחרים שלא שמעו "ברכו" בתחילת התפילה.
שאלה: חורי רשות הרבים: הרב ענה לי תשובה איך מודדים חורי רשות היחיד, אך אין זה עונה לשאלתי שעוסקת בחורי רשות הרבים?
תשובה: דין חורי רה"ר הוא: אם החור למטה מג' טפחים מקרקע רה"ר דינו כרה"ר ממש, ואם החור הוא למעלה מג' טפחים, אז יש למדוד את החור ע"פ מידותיו כלומר ע"פ המידות הרגילות של רשויות השבת דהיינו אם הוא גבוה מי' טפחים ורחב ד' טפחים נחשב לרה"י, ואם אינו גבוה י' טפחים אבל רחב ד' טפחים דינו ככרמלית, ואם גם אינו גבוה י' טפחים וגם אינו רחב ד' טפחים אז דינו כמקום פטור. עיין בשו"ע (סי' שמ"ה סעיף י"ג) ומ"ב שם (ס"ק י"א).
שאלה: כל אדם יכול ללמוד?: האם כל אדם יכול ללמוד תורה אותו מספר שעות ביום, האם כל האדם יכול להחליט שהוא יהיה תלמיד חכם ולהחליט להידבק בתורה ואז הוא באמת יוכל להגיע לאותה כמות שעות כמו של תלמיד אדם אחר, או שיש הבדל וכל אדם מסוגל ללמוד תורה מספר שעות שונה ביום? אשמח אם הרב יוכל לציין מקורות.
תשובה: לא כולם נועדו להיות תלמידי חכמים. יש כאלו שנועדו להיות אנשי מעשה ויש שנועדו לתפקידים אחרים. אולם כל יהודי חייב לקבוע עתים לתורה. וזוהי הוראת ח עשה תותך קבע. - קבע לך זמן קבוע ללמוד שאותו לא תבטל בשום מקרה. המקורות לכך הם בעיקר בדברי האחרונים. עיין בפירוש הנצי"ב על התורה במספר מקומות שאומר כך (למשל, בדברים פרק כט פסוק ט').
שאלה: איך לטפל בתלמיד מפריע בתפילה?: אני ר"מ בישיבה תיכונית, ואני נמצא עם התלמידים גם בתפילות. רציתי לשאול לגבי דיני הפסקה בתפילה. כמובן שהעיקר הוא החינוך החיובי, אבל לפעמים נוצר צורך מיידי לטפל בהפרעה קשה. האם מותר להעיר לתלמיד להפסיק להפריע או לדבר כאשר אני נמצא בפסוקי דזמרא, ברכות קריאת שמע, חזרת הש"ץ, קדיש? האם מותר לזוז ממקומו באמצע תפילת עמידה כדי לרמוז או להוציא תלמיד שמפריע ולחזור למקומו ולהתפלל, האם זה נקרא "לצורך התפילה" כמו להביא סידור או להרחיק ממקום ריח רע, ובכלל, האם מותר להרחיק תלמיד מפריע מתפילה במנין?
תשובה: מותר להוציא מהתפילה תלמיד שמפריע לשאר התלמידים להתפלל, ומותר לך לזוז כמו שמותר להביא סידור, שזהו לצורך התפילה. ולהפסיק בדיבור בפסוקי דזמרה במקרה שלך מותר, ובברכות קריאת-שמע מותר בין הפרקים.
שאלה: בענין שירים לא ראויים בערוץ 7: ביקשתם שאתייחס לשירים ספציפיים שאינם ראוים לדעתי, מדובר בתיבת הנגינה של ערוץ שבע במחלקה של שירים עבריים תחת הכותר "שירי אהבה" נראה שבאתר דתי כותר כזה לא ראוי, ומן הסתם השירים שתחת כותר זה גם אינם רואיים. נראה לי שבתור מהדרים במצוות כדאי לא להכניס שירים שיש בהם אחד המרכיבים (זמר, מילים, ניגון) לא כשרים מאחר ויש פוסקים האוסרים זאת מעיקר הדין.
תשובה: בררתי את הדבר ונמסר לי כי השירים תחת הכותרת "שירי אהבה" אין בהם תוכן שלילי. אלה שירים גם על אהבת אם ואהבת הארץ, וכולם צנועים. ואם בטעות הוכנס שיר לא ראוי, נא להסב תשומת הלב והדברים יתוקנו.
שאלה: פסל שלם מפלסטלינה: ידוע לי שאסור להחזיק פסל של אדם חיה, אלא אם כן חסר חלק מסוים. ברצוני לשאול, לגבי פלסטלינה, האם מוצר לי ליצור צורות של חיות ואנשים שלמים מפלסטלינה?
תשובה: תחסיר משהו קטן, כגון: אוזן וכדומה.